Transgender-vrou vat nou departement hof toe | Netwerk24
Transgender-vrou vat nou departement hof toe
06 November 2018 06:01
Malmesbury-gevangenis en die minister van justisie en korrektiewe dienste, Michael Masutha, is in die kollig nadat 'n veroordeelde moordenaar en trans­gender-vrou die departement van korrektiewe dienste na die gelykheids­hof toe sleep.
Jerome Benjamin (35), wat in 2013 in die Kaapstadse streekhof skuldig bevind is op die moord van die Kapenaar Graham Flax, dien tans 15 jaar ge­vange­nisstraf by Malmesbury- gevange­nis uit. Volgens Benjamin, nou bekend as Jade September, het sy reeds vyf van haar 15 jaar vonnis uitgedien en voer aan dat haar regte as transgender-vrou in 'n gevangenis vir mans geskend is.
Die Regslui vir Menseregte (LHR) het die saak teen verskeie hoofde van verskeie gevangenisse, asook by Masutha ingedien.
Sonja Bormanm, September se verteenwoordiger, voer aan dat die saak teen die Masutha aanhangig gemaak is weens die feit dat haar kliënt onreg­verdig behandel word omdat sy haar voorkeur uitleef.
"Terwyl sy in die tronk is, het lede van korrektiewe dienste haar verhoed om haar geslagsvoorkeur uit te leef deur middel van haar haarstyl, kleredrag en deur 'n bietjie grimering te dra," sê Bornman
Daar is egter nie afsonderlike gevangenisse vir transgender-mense nie, en kragtens gevangenisregulasies bestaan transgender-mense nie. "Die saak gaan oor die reg van mense op gelykheid en om met waardigheid behandel te word terwyl hulle in die sorg van die staat is," Bornman sê.
Die saak word 26 November in die gelykheidshof aangehoor. Teen druktyd kon departement van korrektiewe dienste nie vir kommentaar bereik word nie.